Bilong harim (Audio)
Moning.
Wanpela taim mi go long Mosipi, na long haus mi slip long en mi bungim wanpela man, na tingting bilong em i paul nabaut. Yu save, long P.N.G. i gat planti lotu i stap na planti bilong ol i tok olsem, “Lotu bilong mipela i trupela lotu na ol narapela lotu i giaman.” Na i gat ol narapela kain lotu i stap tu, kain olsem Muslim na Baha’i na Buda na ol i save autim na bihainim narapela kain tok olgeta. Em olsem na man mi bungim long Mosipi em i tingting planti na em i askim mi olsem, “Hau na bai mi save wanem lotu i trupela lotu? Mi skelim na skelim na het bilong mi pen.”
Ating sampela taim yumi tu yumi ken i kisim tingting olsem dispela man. Em olsem na, hau na bai yumi save, husat i autim trupela tok long trupela rot bilong God i kisim bek yumi sinmanmeri?
Long Aposel 4:1-12, taim ol pris wantaim bosman bilong ol sikuriti bilong tempel na ol Sadyusi ol i arestim Pita na Jon, orait Pita i mekim tok long ol na dispela tok i ken i helpim yumi klia long trupela rot bilong God i kisim bek yumi sinmanmeri. Pita i bin stretim lek bilong wanpela lek nogut man na ol bikman bilong lotu Juda na ol tisa bilong lo (bilong Moses) na hetpris na ol pris, ol i laik save long wanem pawa na long wanem nem na long wanem namba Pita i bin wokim dispela samting. Bekim bilong Pita i ken i stiaim tingting bilong yumi na yumi save long trupela rot bilong God i kisim bek sinmanmeri. Lukim Aposel 4:1-12….
1Tupela i toktok yet long ol manmeri, na ol pris wantaim bosman bilong ol sikuriti bilong tempel na ol Sadyusi ol i kam long tupela. 2Ol i gat bikpela kros, long wanem, Pita na Jon i skulim ol manmeri olsem, Jisas i kirap long matmat olsem na ol manmeri bai kirap tu. 3Em olsem na, em i apinun pinis na ol i arestim tupela na putim tupela long sel i stap bilong kotim tupela long moning. 4Tasol planti manmeri i harim tok bilong God na planti bilong ol i bilip. Em olsem na namba bilong ol man yet i bilip i klostu 5000 nau.
5Orait, long moning ol hetman na ol bikman na ol tisa bilong lo ol i bung long Jerusalem. 6Na namba wan hetpris Anas, na Kaiafas na Jon na Aleksander na olgeta pris bilong namba wan hetpris lain ol i bung wantaim ol. 7Ol i sanapim Pita na Jon long ai bilong ol na ol i askim tupela olsem, “Long wanem pawa na long wanem nem yutupela i bin mekim dispela samting?” 8Orait, Holi Spirit i pulap long Pita na em i tokim ol olsem, “Yupela hetman bilong ol Israel na yupela bikman, 9yupela askim mitupela long dispela gutpela wok mitupela i bin mekim long lek nogut man na olsem wanem em i kamap gutpela. 10Orait, yupela olgeta wantaim olgeta lain bilong Israel, yupela mas save olsem, long nem bilong Jisas Krais bilong Nasaret, Em yupela i kilim i dai long diwai kros na God i kirapim Em long matmat, long strong bilong Em dispela lek nogut man i kamap gutpela na nau em i sanap long ai bilong yupela. 11Dispela man Jisas, Em i ston yupela ol wokman i bin lusim, tasol nau Em i kamap as ston. 12Na i no gat narapela man i stap na bai mipela i kisim laip long em. Long wanem, long olgeta hap long dispela graun God i no givim narapela nem long mipela na bai mipela i kisim laip long em.”
Ol bikman bilong lotu Juda na ol tisa bilong lo (bilong Moses) na hetpris na olgeta pris ol i sutim kwesten (askim) long Pita na Jon olsem, “Long wanem pawa na long wanem nem yutupela i bin mekim dispela samting?” Na Holi Spirit i pulap long Pita na em i makim Jisas stret na em i tok, “Long nem bilong Jisas Krais bilong taun Nasaret, Em yupela i kilim long diwai kros na God i kirapim Em long matmat, long strong bilong Em dispela lek nogut man i kamap gutpela na nau em i sanap long ai bilong yupela.”
Na Pita, long strong bilong Holi Spirit, em i sutim tok long ol lida bilong lotu Juda. Em i sutim dispela kain tok long ol, “Yupela tingim olsem yupela ol gutpela wokman bilong kingdom bilong God, tasol nogat. Yupela bin skelim Jisas na yupela tingim olsem Jisas Em i man nogut na Em i samting nating, na yupela kilim Em i dai long diwai kros. Yupela tromoi Jisas. Tasol yupela tromoi As Ston bilong kingdom bilong God. Yupela tromoi nambawan samting bilong kingdom bilong God. Yupela tromoi Jisas, As Ston bilong kingdom bilong God, orait yupela tromoi rot bilong yupela bilong i go insait long kingdom bilong God.”
Long lain 12 Pita i pinisim tok bilong em olsem, “Na i no gat narapela man i stap na bai mipela i kisim laip long em. Long wanem, long olgeta hap long dispela graun God i no givim narapela nem long mipela na bai mipela i kisim laip long em.” Bikpela God Em i no makim narapela rot bilong kisim bek sinmanmeri na ol i stap insait long kingdom (femili) bilong Em. Nogat. Long rot bilong feitful wok bilong Jisas tasol. Sinmanmeri i no inap kisim laip long narapela samting. Nogat. Long Jisas tasol – long feitful wok bilong Jisas tasol sinmanmeri i ken i kisim laip na i stap insait long kingdom (femili) bilong God.
Long Jon 14:6 Jisas yet i tok….
6Mi yet Mi rot, na Mi as bilong Tok i tru, na Mi as bilong laip, na i no gat wanpela man inap i go long Papa long narapela rot. Nogat. Long Mi tasol.
Yumi mas klia olsem, God i no givim narapela nem long yumi, na Em i no givim nem bilong narapela samting long yumi, na bai God i kisim bek yumi na yumi i stap insait long kingdom (femili) bilong God. Nogat. God i tokim yumi long Jisas tasol. God i fogivim sin na kisim bek sinmanmeri long feitful wok bilong Jisas tasol. Long feitful wok bilong Jisas tasol sinmanmeri i ken i stap insait long femili bilong God.
Olgeta manmeri, maski ol i manmeri Juda (Israel), o ol i manmeri Australia, o ol i manmeri America, o ol i manmeri India, o ol i manmeri Korea, o ol i manmeri Japan, o i manmeri China, God i givim wanpela nem tasol long ol, God i givim nem bilong wanpela man tasol long ol, na bai ol i kisim laip long Em, na nem bilong dispela man em i Jisas. Na God i givim wanpela nem tasol, God i givim nem bilong wanpela man tasol, long olgeta manmeri bilong Papua Niugini na bai ol i kisim laip long Em, na nem bilong dispela man em i Jisas.
Dispela man Jisas, Jisas bilong taun Nasaret long distrik Galili long ples bilong ol Juda (Judia), dispela Jisas ol i kilim i dai long diwai kros, na God i kirapim Em long matmat na Em i stap laip, God i givim nem bilong dispela man long yumi olgeta manmeri bilong dispela graun bai yumi ken i kisim laip long feitful wok bilong Em.
Ol brata na sista, ol Muslim na ol Baha’i na ol Buda na ol narapela kain lotu olsem, ol i toktok planti na makim nem bilong ol narapela man na ol narapela samting na ol i tok olsem, “Dispela man na dispela samting em i rot bilong God i kisim bek yumi.” Tasol nogat. Taim ol i makim ol narapela man na ol narapela samting, orait ol i tromoi pinis As Ston bilong kingdom bilong God – ol i tromoi pinis rot bilong ol bilong i go insait long kingdom (femili) bilong God.
Na wankain olsem, ol lotu i makim nem baptais na Sabat na gutpela pasin na lotu pasin na ol i tok olsem, long nem bilong ol dispela samting na long rot bilong ol dispela samting God i ken i kisim bek yumi, orait ol tu ol i tromoi pinis As Ston bilong kingdom bilong God – ol i tromoi pinis rot bilong ol bilong i go insait long kingdom bilong God. Long wanem, God i givim wanpela nem tasol long yumi, God i givim nem bilong wanpela man tasol long yumi, na long nem na long rot bilong dispela man tasol God i fogivim sin bilong yumi na kisim bek yumi na yumi lukim trupela laip wantaim Em long heven long femili bilong Em.
Glenn.
Sapos yu laik save moa long dispela tok, orait yu lukim Aposel 4:1-12 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn